奉和宮傅相公懷舊見寄四十韻
作者：徐鉉
朝代：宋

paragraphs: 謝傅功成德望全，鸞臺初下正蕭然。
摶風乍息三千里，感舊重懷四十年。
西掖新官同賈馬，南朝興運似開天。
文辭職業分工拙，流輩班資讓後先。
每愧陋容勞刻畫，長慚頑石費雕鎸。
晨趨綸掖吟春永，夕會精廬待月圓。
立馬有時同草詔，聯鑣幾處共成篇。
閑歌柳葉翻新曲，醉詠桃花促綺筵。
少壯況逢時世好，經過寧慮歲華遷。
雲龍得路須騰躍，社櫟非材合棄捐。
再謁湘江猶是幸，兩還宣室竟何緣。
已知瑕玷勞磨瑩，又得官司重接連。
聽漏分宵趨建禮，從遊同召赴甘泉。
雲開閶闔分臺殿，風過華林度管弦。
行止不離宮仗影，衣裾嘗惹御爐烟。
師資稷契論中禮，依止山公典小銓。
多謝天波垂赤管，敢教晨景過華磚。
翾飛附驥方經遠，巨楫垂風遂濟川。
玉燭調時鈞軸正，台階平處德星懸。
巖廊禮絕威容肅，布素情深友好偏。
長擬營巢安大厦，忽經操鉞領中權。
吳門日麗龍銜節，京口沙晴鷁畫船。
蓋代名高方赫赫，戀恩心切更乾乾。
袁安辭氣忠仍懇，吳漢精誠直且專。
却許丘明師紀傳，更容疏廣奉周旋。
朱門自得施行馬，厚祿何妨食萬錢。
密疏尚應勞獻替，清談唯見論空玄。
東山妓樂供閑步，北牖風凉足晏眠。
玄武湖邊林隠見，五城橋下棹洄沿。
曾移苑樹開紅藥，新鑿家池種白蓮。
不遣前騶妨野逸，別尋逋客互招延。
棋枰寂靜陳虛閣，詩筆沉吟劈彩牋。
往事偶來春夢裏，閒愁因動落花前。
青雲舊侶嗟誰在，白首親情倍見憐。
盡日凝思殊悵望，一章追敘信精研。
韶顔莫與年爭競，世慮須憑道節宣。
幸喜書生爲將相，定由陰德致神仙。
羊公剩有登臨興，尚子都無嫁娶牽。
退象天山鎮浮競，起爲霖雨潤原田。
從容自保君臣契，何必扁舟始是賢。